Xandru Mamo ta’ 43 sena mix-Xaghra tressaq il-Qorti t’Għawdex akkużat bl-attentat ta’ qtil tal-eks mara tiegħu, Silvia Zammit ta’ 48 sena mix-Xagħra. Mamo ġie mixli li lbieraħ filgħodu niffed ras Silvia Zammit b’turnavit wara argument li nqala’ bejniethom fid-dar residenzjali tagħha fix-Xagħra, Għawdex. Xandru Mamo, li twieled Wales wieġeb mhux ħati quddiem il-Maġistrat Josette Demicoli. Id-difiża ma talbitx għall-ħelsien mill-arrest u Mamo intbaghat il-ħabs ta’ Kordin. Il-vittma sadattant, għadha rikoverata l-Isptar Mater Dei bil-kundizzjoni medika tagħha sal-lejla deskritta bħala kritika u fil-periklu tal-mewt. Silvia Zammit kienet ma’ binha ta 10 snin, meta l-eks raġel tagħha, li joqghod ftit l-isfel minn fejn seħħ l-allegat attentat ta’ qtil, mar fejn l-appartament u beda jheddiddha biex tiftaħlu. Hekk kif ra li ma fetħitx, ir-ragel tefa’ l-bieb ‘il gewwa u daħal fejn hemmhekk inqala argument bejniethom. Ir-ragel, allegatament ħareg turnavit mill-ġakketta u nifidha min-naħa ta’ wara ta’ għonqha taħt widnejha sa fuq nagħsa bit-turnavit. Aktar kmieni: Aktar tard wara nofsinhar il-Pulizija se tressaq il-Qorti t’Għawdex ir-raġel Għawdxi ta’ 43 sena li allegatament il-bieraħ niffed għonq il-mara tiegħu b’turnavit quddiem għajnejn it-tifel tal-koppja. Il-bieraħ: Silvia Zammit ta’ 48 sena tinsab fil-periklu tal-mewt wara li allegatament l-eks-raġel tagħha, raġel ta’ 43 sena, daħlilha turnavit ta’ sitt pulzieri f’rasha waqt argument li nqala’ bejniethom għall-ħabta tas-7.00 a.m. fid-dar residenzjali tal-mara fi Triq Ġużeppi Grech, ix-Xagħra, Għawdex. tvm.com.mt jinsab informat li l-omm li għandha tifel ta’ 10 snin, ingħatat l-ewwel għajnuna fl-Isptar Ġenerali ta’ Għawdex fejn ġiet iċċertifikata li kienet fil-periklu tal-mewt. Hija nġiebet l-isptar Mater Dei bit-turnavit f’għonqha permezz ta’ ħelikopter tal-Forzi Armati li niżel fl-Isptar San Luqa għall-ħabta tal-9.45 a.m. Sorsi qrib l-investigazzjoni qalu li r-raġel daħħlilha t-turnavit minn taħt widnejha għal nasha. Dan wara li faqa’ l-bieb tal-appartament tagħha u wara li aggrediha, baqa’ sejjer bit-tifel miegħu. Hawnhekk il-vittma ċemplet lil qasis mix-Xagħra li min-naħa tiegħu ikkuntattja lill-Pulizija. Fi stqarrija l-Pulizija qalet li meta marret fil-post indikat lilha sabet lill-vittma mixħuta fuq is-sodda b’ferità f’rasha. . Il-pulizija żiedet tgħid li minn investigazzjoni preliminari jidher li għal xi raġuni kien hemm argument bejn dawn iż-żewġ persuni li x’aktarx għandhom relazzjoni bejniethom, u allegatament il-mara ġiet aggredita mir-raġel permezz ta’ strument bil-ponta. Ftit tal-ħin wara, ir-raġel ta’ 43 sena ġie arrestat mill-Pulizija u qiegħed jinżamm għall-iktar stħarriġ. Bil-każ ġiet infurmata l-Maġistrat tal-Għassa li ħatret diversi esperti biex jgħinuha fl-inkjesta li ġiet appuntata. L-investigazzjonijiet tal-Pulizija għadhom għaddejjin.